Dorit Myltoft (RV), 2000-04-14:
For mange år siden talte og gjorde man meget for, at manden bag ploven kunne blive lærer eller bestride en af andre stillinger, der krævede en uddannelse.
Siden er det gået slag i slag, sådan at uddannelsessystemet i dag er åbent for alle.
Men når man dengang talte om manden bag ploven, var det jo også, fordi den viden og den livserfaring, han besad, var og er værdifuld og til gavn for folkeskolen, for sundhedsvæsenet, for erhvervslivet. De lovforslag, som i dag behandles, ligger i smuk forlængelse af den store indsats, der har været for at sikre alle unge en ungdomsuddannelse.
Udgangspunktet for den indsats var en konstatering af, at en tredjedel af alle unge enten slet ikke kom i gang med en uddannelse eller ikke fik den færdiggjort. Vi er nået tæt på at få det mål opfyldt, derfor skal vi videre.
Men for så at vende tilbage til manden bag ploven: Også i dag findes der en meget, meget stor gruppe af voksne mennesker, som besidder viden og kunnen og livserfaring, som for en stor del er erhvervet i livets barske skole, men som ikke desto mindre er yderst værdifuld for det danske samfund.
Det er alle disse mennesker, som skal have glæde af den enorme fremtidige indsats, som ligger indbygget i disse lovforslag, men foran os ligger en kæmpe formidlingsindsats.
Mennesker skal kunne sige: Det her er lige mig.
Det her er min store chance.
Det her er en håndsrækning til mig, sådan at det, jeg allerede kan, nu kan blive bedre.
Udgangspunktet for den samlede lovpakke er altså at øge mulighederne for at opkvalificere grundlæggende færdigheder blandt voksne, herunder med særlige tilbud til mennesker med korte uddannelser.
De seneste 10 år er der sket nogle væsentlige samfundsmæssige ændringer.
Videnssamfundet er en realitet, og derfor er kravene til den enkelte stigende.
På alle områder er der information, som man skal forholde sig til, næsten uanset hvilket arbejde man har.
Roald Als havde forleden i Politiken en tegning med en arbejder, der skal grave et hul, men som tilsyneladende ikke arbejder.
På spørgsmålet fra undervisningsministeren om, hvorfor han ikke graver, svarer han, at han ikke kunne læse manualen.
Det er karikeret, men det er faktisk meget rammende for den oplevelse, mange mennesker har af alle dem, som bare trives i videnssamfundet.
I Det Radikale Venstre vil vi arbejde for at forhindre, at samfundet knækker over i en ressourcestærk og en ressourcesvag gruppe, hvor den sidstnævnte får meget vanskeligt ved at begå sig på fremtidens betingelser.
Vi vil ikke uantastet se på, at en gruppe medborgere ganske enkelt ikke er rustet til at honorere de krav, der stilles til den enkelte i forskellige hverdagssammenhænge, og vi vil ikke uantastet se på, at menneskers viden ikke honoreres, bare fordi de ikke har papir på den - et udsagn, som ofte høres med resignation i stemmen.
Det er på den baggrund, Det Radikale Venstre finder denne reform vigtig.
Vi ved konkret, at der er tale om omkring en million voksne, der ikke har samme forudsætninger som resten af befolkningen for at engagere sig i politik, fagforening, foreningsarbejde, skolebestyrelser, den offentlige debat osv., fordi deres evne til at orientere sig ud fra et skriftligt materiale er begrænset.
Dels er det et demokratisk aspekt, som Det Radikale Venstre tager meget alvorligt - demokrati er ikke blot at afgive sin stemme, det indebærer også, at man er i stand til at forholde sig nogenlunde sagligt til den offentlige debat - dels giver det nogle problemer med, at Danmark fortsat kan opretholde et godt velfærdssamfund, fordi der kan komme til at mangle kvalificeret arbejdskraft.
Det Radikale Venstre forventer, at denne lovpakke, når den begynder at få virkning, kan ændre på den nuværende tilstand.
Det er vigtigt at sikre den fleksibilitet, som forslagene lægger op til.
Det er de enkelte mennesker, som skal have muligheder, og strukturer og institutioner skal indrettes under hensyntagen hertil.
Selvfølgelig er det ikke problemfrit.
Vi ved, at den målgruppe, vi gerne vil nå umiddelbart, er mindst motiveret for at modtage undervisning.
Nederlag i folkeskolen er desværre stadig med i mange voksne menneskers uddannelsesbaggrund, og det fremmer sjældent lysten til uddannelse, men det positive er, at det er muligt at ændre det billede, hvis man tilrettelægger undervisningen ud fra deltagernes behov og ønsker.
Det Radikale Venstre ser altså lovforslagene som et rigtig godt initiativ, og der er ingen tvivl om, at et øget fokus på voksenuddannelserne både er til den enkeltes fordel og til samfundets fordel.
Når kommende samfundsforskere skal se tilbage på vor tid, vil denne voksenuddannelsesreform blive fremhævet som noget af det, der virkelig ændrede.
Derfor er Det Radikale Venstre meget stolt over at være med til denne lovpakke.
Det er en god dag i dag, og det er meget beklageligt, hvis hele Folketinget ikke står bag.